P6_TA(2007)0038

Αλλαγή του κλίματος

Ψήφισμα του Ευρωπαϊκού Κοινοβουλίου σχετικά με την αλλαγή του κλίματος

Το Ευρωπαϊκό Κοινοβούλιο,

- έχοντας υπόψη την δωδέκατη σύνοδο της Διάσκεψης Συμβαλλομένων Μερών (CΟΡ 12) στην Σύμβαση-Πλαίσιο των Ηνωμένων Εθνών για τις Κλιματικές Μεταβολές (UNFCCC) και τη δεύτερη σύνοδο της Διάσκεψης των Συμβαλλομένων Μερών, η οποία λειτουργεί ως συνεδρίαση των συμβαλλομένων μερών στο Πρωτόκολλο του Κυότο (CΟΡ/ΜΟΡ 2) και διεξήχθη στο Ναϊρόμπι της Κένυας από 6 έως 17 Νοεμβρίου 2006,

- έχοντας υπόψη τα προηγούμενα ψηφίσματά του για την αλλαγή του κλίματος και ιδιαίτερα τα ψηφίσματα της 16ης Νοεμβρίου 2005 σχετικά με τη μάχη κατά της αλλαγής του κλίματος στον πλανήτη και πώς μπορεί να κερδηθεί [1], και της 26ης Οκτωβρίου 2006 σχετικά με τη στρατηγική της Ευρωπαϊκής Ένωσης για τη Διάσκεψη του Ναϊρόμπι (COP 12 και COP/MOP 2) [2],

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο , την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο: "Περιορισμός της αλλαγής του κλίματος του πλανήτη σε αύξηση της θερμοκρασίας κατά 2 βαθμούς Κελσίου — Η πορεία προς το 2020 και μετέπειτα" (COM(2007)0002),

- έχοντας υπόψη το συμπέρασμα που εγκρίθηκε επισήμως στις 2 Φεβρουαρίου 2007 κατά την 10η Σύνοδο της Ομάδας Εργασίας I της IPCC (Διακυβερνητική Ομάδα για τις Κλιματικές Μεταβολές) που διεξήχθη στο Παρίσι, ως συμβολή στην τέταρτη έκθεση αξιολόγησης της IPCC, που περιγράφει τις παρούσες γνώσεις των ανθρώπινων και φυσικών παραγόντων της αλλαγής του κλίματος και παρέχει προβολή της αλλαγής του κλίματος στο μέλλον,

- έχοντας υπόψη το άρθρο 103, παράγραφος 2, του Κανονισμού του,

Α. λαμβάνοντας υπόψη ότι τα πρόσφατα ακραία καιρικά φαινόμενα όπως η καταστροφική καταιγίδα Κύριλλος οδήγησαν σε ακόμη πιο έντονη συζήτηση για την αλλαγή του κλίματος,

Β. λαμβάνοντας υπόψη ότι ένα και μόνον ακραίο καιρικό φαινόμενο δεν μπορεί να συνδεθεί άμεσα με την αλλαγή του κλίματος αλλά δεν μπορεί να αγνοηθεί το γεγονός ότι πολλοί επιστήμονες θεωρούν ότι η αυξημένη ένταση των ακραίων καιρικών φαινομένων έχει σχέση με την αλλαγή του κλίματος,

Γ. λαμβάνοντας υπόψη ότι πρόσφατες επιστημονικές πληροφορίες εφιστούν την προσοχή στο γεγονός ότι οι διεργασίες της αλλαγής του κλίματος που έχουν ήδη ξεκινήσει μπορεί να επιταχυνθούν λόγω ποικίλων μορφών θετικής ανάδρασης,

1. τονίζει ότι επείγει να αναληφθεί συγκεκριμένη δράση σε παγκόσμιο επίπεδο για να αντιμετωπισθεί η αλλαγή του κλίματος, καθώς και ότι χρειάζεται μια πολιτική ηγεσία που θα προωθεί τη διεργασία·

2. επιδοκιμάζει στο πλαίσιο αυτό το γεγονός ότι τόσο η Επιτροπή όσο και η Προεδρία έθεσαν την αλλαγή του κλίματος στο επίκεντρο του πολιτικού τους προγράμματος·

3. παροτρύνει την Ευρωπαϊκή Ένωση να διατηρήσει τον ηγετικό ρόλο της στις διαπραγματεύσεις ενόψει ενός μετά το 2012 διεθνούς πλαισίου για την αλλαγή του κλίματος και να διατηρήσει υψηλό επίπεδο φιλοδοξιών στις μελλοντικές συζητήσεις με τους διεθνείς εταίρους της·

4. προτρέπει την Ευρωπαϊκή Ένωση να επιδείξει αποφασιστικότητα με το να εξετάσει την αλλαγή του κλίματος μέσω μετρήσιμης προόδου στη μείωση των εκπομπών αερίων θερμοκηπίου (GHG) και να υλοποιήσει τους εγχώριους και διεθνείς στόχους της όσον αφορά τη μείωση των εκπομπών·

5. αναγνωρίζει ότι το μερίδιο της ΕΕ στις εκπομπές αερίων του θερμοκηπίου —το οποίο σύμφωνα με την τέταρτη έκθεση της Ευρωπαϊκής Κοινότητας σχετικά με τις εθνικές γνωστοποιήσεις στο πλαίσιο της UNFCCC (COM(2006)0040) ανέρχεται σε 14 %— μπορεί να εμφανίζεται χαμηλό· τονίζει ωστόσο ότι το μερίδιο της ΕΕ όταν μετράται σε κατά κεφαλήν εκπομπές, βρίσκεται μεταξύ των υψηλότερων στον κόσμο· για να περιορισθούν αυτές οι διαφορές, υπενθυμίζει στην Επιτροπή και τα κράτη μέλη τις υποχρεώσεις τους βάσει του Πρωτοκόλλου του Κυότο και των συμφωνιών του Μαρακές για να εξασφαλίσουν συμπληρωματικότητα στη χρήση των ευέλικτων μηχανισμών τους·

6. τονίζει ότι είναι ανάγκη να επιταχύνουν σημαντικά τις διεθνείς διαπραγματεύσεις σχετικά με το μετά το 2012 πλαίσιο ούτως ώστε να εξασφαλίσουν ότι δεν υπάρχει κενό μεταξύ της πρώτης και της δεύτερης περιόδου δέσμευσης βάσει του Πρωτοκόλλου του Κυότο και να δώσουν χρόνο στη διεθνή κοινότητα να σχεδιάσει τα αναγκαία μέτρα· επαναλαμβάνει το αίτημά του για επίτευξη συμφωνίας έως τα τέλη του 2008, ή, το αργότερο, το 2009·

7. υπογραμμίζει ότι η ΕΕ πρέπει να βασίσει τη στρατηγική της στην υπόθεση ότι θα επιτευχθεί συμφωνία σε διεθνές επίπεδο σχετικά με το μετά το 2012 πλαίσιο για την αλλαγή του κλίματος· πιστεύει επομένως ότι είναι πρόωρο να συζητείται επί του παρόντος μια εφεδρική στρατηγική για την περίπτωση που δεν επιτευχθεί αυτή η διεθνής συμφωνία·

8. υπενθυμίζει ότι, όπως αναφέρεται στα προαναφερθέντα ψηφίσματά του της 16ης Νοεμβρίου 2005 και 26ης Οκτωβρίου 2006 και όπως εν μέρει αναγνωρίσθηκε από την Επιτροπή στην ανακοίνωσή της, η στρατηγική της ΕΕ σχετικά με την αλλαγή του κλίματος πρέπει να βασίζεται στους ακόλουθους βασικούς στόχους:

i) περιορισμός της αύξησης της μέσης παγκόσμιας θερμοκρασίας σε 2 °C πάνω από την προβιομηχανική εποχή·

ii) ανάληψη δέσμευσης για συνολικές μειώσεις των εκπομπών για όλες τις βιομηχανικές χώρες κατά 30 % σε σύγκριση με τα επίπεδα εκπομπών του 1990 με σκοπό να επιτευχθεί μείωση της τάξης του 60-80 % έως το 2050·

9. εκφράζει τη δυσαρέσκειά του για την έλλειψη σαφήνειας του "πακέτου ενέργειας και κλίματος" που υπέβαλε η Επιτροπή όσον αφορά το στόχο μειώσεων των εκπομπών αερίων του θερμοκηπίου για το 2020· τονίζει ότι είναι απαραίτητη συνολική μείωση κατά 30 % τουλάχιστον για όλες τις βιομηχανικές χώρες ώστε να υπάρχει λογική πιθανότητα να επιτευχθεί ο στόχος της ΕΕ για περιορισμό της αύξησης της μέσης θερμοκρασίας στους 2 °C·

10. επιμένει ότι η ΕΕ πρέπει να βασίζει όλες τις εσωτερικές πολιτικές και τα μέτρα στον στόχο μείωσης κατά 30 % το 2020 σε σύγκριση με τα επίπεδα του 1990·

11. υπογραμμίζει ότι η Ευρωπαϊκή Ένωση για να επιτύχει συμφωνία σε διεθνές επίπεδο για μείωση κατά 30 % των εκπομπών αερίων του θερμοκηπίου σε όλες τις βιομηχανικές χώρες, δεν πρέπει να επικεντρωθεί μόνον στην πολιτική περιβάλλοντος αλλά και στην εξωτερική πολιτική και πολιτική διεθνούς εμπορίου καθώς και στην προθυμία για αλλαγή της ζήτησης για ενέργεια και άλλους φυσικούς πόρους, και ότι αυτή η ευρύτερη εικόνα πρέπει επομένως να αποτελέσει μέρος της συζήτησης σχετικά με τη στρατηγική για την επίτευξη του ανωτέρω στόχου·

12. θεωρεί ότι τα οικονομικώς ανεπτυγμένα κράτη μέλη εξήγαγαν μεγάλο μέρος των δραστηριοτήτων και των τεχνολογιών τους που καταναλώνουν ενέργεια και φυσικούς πόρους σε λιγότερο ανεπτυγμένες χώρες όπου αυτές οι ίδιες δραστηριότητες προκαλούν πιθανώς υψηλότερες εκπομπές αερίων του θερμοκηπίου· για τον λόγο αυτό προτρέπει την Επιτροπή και τα κράτη μέλη να καταρτίσουν πολιτικές για την πρόληψη αυτών των πρακτικών·

13. επιμένει ότι οι ανεπτυγμένες χώρες έχουν ειδική ευθύνη να αντιμετωπίσουν την αλλαγή του κλίματος σε παγκόσμιο επίπεδο· καλεί συνεπώς τα συμβαλλόμενα μέρη του Παραρτήματος Ι της UNFCCC να τηρήσουν τις υφιστάμενες δεσμεύσεις τους και να θέσουν φιλόδοξους στόχους για μια δεύτερη περίοδο δέσμευσης μετά το 2012· καλεί περαιτέρω τις βιομηχανικές χώρες που δεν έχουν επικυρώσει το Πρωτόκολλο του Κυότο να επανεξετάσουν τη θέση τους, να λάβουν αυστηρά εσωτερικά μέτρα και να διαδραματίσουν ενεργό ρόλο στις μελλοντικές διεθνείς διαπραγματεύσεις με απώτερο στόχο τη συμμετοχή τους στο μελλοντικό καθεστώς σχετικά με την αλλαγή του κλίματος·

14. καλεί την Επιτροπή και τα κράτη μέλη να διερευνήσουν τη δυνατότητα θέσπισης μέτρων προσαρμογής σε παραμεθόριες περιοχές με εφαρμογή στο εμπόριο για να εξουδετερώσουν κάθε βραχυπρόθεσμο ανταγωνιστικό πλεονέκτημα που μπορεί να έχουν οι παραγωγοί σε βιομηχανικές χώρες όπου δεν υπάρχουν περιορισμοί ως προς τον άνθρακα·

15. επαναλαμβάνει την πρότασή του να αναθεωρηθεί το σύστημα εμπορίας εκπομπών (ETS) με στόχο να εναρμονισθεί η μέθοδος κατανομής με βάση τη χρήση δεικτών αναφοράς και τη δημοπράτηση· προτείνει να περιορισθεί η δωρεάν χορήγηση πιστοποιητικών εκπομπών και εισηγείται στα κράτη μέλη τα χρήματα που θα προκύπτουν, λόγου χάρη, από δημοπράτηση να επιστρέφονται στους πληγέντες πολίτες και επιχειρήσεις·

16. συμφωνεί με την Επιτροπή ότι τα συμβαλλόμενα μέρη που δεν ανήκουν στο Παράρτημα I της UNFCCC πρέπει να κληθούν να συμμετάσχουν στη διεργασία, αλλά υπογραμμίζει ότι οι αναπτυσσόμενες χώρες δεν μπορούν να αντιμετωπίζονται ως ενιαίο σύνολο και ότι οι δραστηριότητες που αναλαμβάνονται από τις αναπτυσσόμενες χώρες ή εντός αυτών πρέπει να διαφοροποιούνται ανάλογα με τις ιδιαίτερες περιστάσεις κάθε χώρας· τονίζει περαιτέρω ότι οι λιγότερο ανεπτυγμένες χώρες δεν πρέπει να υποχρεούνται να αναλαμβάνουν καμιά δέσμευση·

17. προκειμένου να εξασφαλίσει ίσους όρους συμμετοχής σε διεθνές επίπεδο, καλεί την Επιτροπή και τα κράτη μέλη να εξετάσουν το ενδεχόμενο να προτείνουν τομεακούς στόχους για εξαγωγικούς κλάδους έντασης ενέργειας σε χώρες χωρίς υποχρεωτικές δεσμεύσεις για τη μείωση των εκπομπών, ως συμπλήρωμα των δεσμευτικών στόχων για τις εκπομπές για τις βιομηχανικές χώρες·

18. τονίζει ότι η ενεργειακή πολιτική αποτελεί κρίσιμο στοιχείο της παγκόσμιας στρατηγικής της ΕΕ για την αλλαγή του κλίματος και ότι η διαφοροποίηση των ανανεώσιμων ενεργειακών πόρων και η μεταστροφή στις πλέον αποδοτικές ως προς την ενέργεια τεχνολογίες προσφέρουν μεγάλες προοπτικές για μειώσεις των εκπομπών ενώ ταυτόχρονα μειώνουν την εξάρτηση από εξωτερικές πηγές·

19. πιστεύει ότι η σημερινή ανεπάρκεια πολλών σταθμών παραγωγής ηλεκτρισμού συμβάλλει σε μεγάλο βαθμό στο πρόβλημα της θέρμανσης του πλανήτη και καλεί την Επιτροπή να υποβάλει προτάσεις που θα απαιτούν από τα κράτη μέλη να εξασφαλίζουν ότι η ενέργεια που ελευθερώνεται ως παραπροϊόν της παραγωγής ηλεκτρισμού δεσμεύεται μέσω της τεχνολογίας συνδυασμένης παραγωγής θερμότητας και ηλεκτρικής ενέργειας·

20. θεωρεί ότι υπάρχει τεράστιο δυναμικό για μειώσεις των εκπομπών στον τομέα της ενεργειακής απόδοσης· καλεί την Επιτροπή και τα κράτη μέλη να εγκρίνουν φιλόδοξα μέτρα και στόχους στον τομέα αυτό και να διερευνήσουν την δυνατότητα υπέρβασης του στόχου μείωσης 20 % που προτείνει η Επιτροπή.

21. θεωρεί ότι με ισορροπημένα εθνικά συστήματα στον τομέα των φόρων και των εισφορών μπορεί να αυξηθεί η ενεργειακή αποδοτικότητα στα κράτη μέλη και να προληφθεί η σπατάλη ενέργειας·

22. καλεί, επιπλέον, την Επιτροπή και τα κράτη μέλη να ερευνήσουν τη δυνατότητα καθιέρωσης φορολογικού συστήματος σε επίπεδο ΕΕ με σκοπό την προώθηση οικονομίας με χαμηλή χρήση άνθρακα, ενθαρρύνοντας τη χρήση των καλύτερων δυνατών διαθέσιμων τεχνολογιών και διεργασιών παραγωγής και πιο βιώσιμων τρόπων κατανάλωσης για το σκοπό αυτό ·

23. καλεί τα κράτη μέλη να εκπληρώσουν τις δεσμεύσεις τους λαμβάνοντας τα κατάλληλα μέτρα για να εξασφαλίσουν ταχεία εκτέλεση της οδηγίας 2002/91/ΕΚ του Ευρωπαϊκού Κοινοβουλίου και του Συμβουλίου της 16ης Δεκεμβρίου 2002 για την ενεργειακή απόδοση των κτιρίων [3] όπως τέθηκε σε ισχύ στις 4 Ιανουαρίου 2003 με την οποία η εξοικονόμηση ενεργειακού κόστους στον τομέα των κτιρίων υπολογίζεται σε 22 % περίπου· καλεί επομένως την Επιτροπή να κινήσει δικαστική διαδικασία κατά των κρατών μελών εκείνων που δεν έλαβαν ακόμη τα κατάλληλα μέτρα όπως απαιτείται από την οδηγία 2002/91/ΕΚ·

24. υπογραμμίζει ότι η μέγιστη κατανάλωση ενέργειας παρατηρείται στον τομέα των μεταφορών και ότι οι οδικές μεταφορές συμβάλλουν σε περίπου 25 % των εκπομπών CO2 στην Κοινότητα· ζητεί να δοθεί ώθηση στις δημόσιες μεταφορές, και να ληφθούν δεσμευτικά μέτρα για τον τομέα των μεταφορών, περιλαμβανομένων των αεροπορικών μεταφορών, για να καταστούν οι μειώσεις εκπομπών ισοδύναμες με τις μειώσεις στους άλλους τομείς έως το 2020· ζητεί, επομένως, να αναπτυχθούν πιο ολοκληρωμένες και πιο οικολογικές δημόσιες μεταφορές που θα σέβονται το περιβάλλον και τους φυσικούς πόρους·

25. τονίζει ότι πρέπει κατεπειγόντως να μειωθούν οι εκπομπές CO2 από τα αυτοκίνητα και επομένως επιμένει να επιβάλει η Επιτροπή δεσμευτικό στόχο 120 γραμμαρίων ανά χιλιόμετρο (gpk) έως το 2012 για τα νέα επιβατικά αυτοκίνητα που θα κυκλοφορήσουν στην αγορά της Ευρωπαϊκής Ένωσης·

26. επαναλαμβάνει ότι οι εκπομπές των αεροπορικών και θαλάσσιων μεταφορών πρέπει να περιληφθούν στις διεθνείς δεσμεύσεις για μείωση των αερίων του θερμοκηπίου για την μετά το 2012 περίοδο και ζητεί να ανανεωθούν οι προσπάθειες για καθιέρωση φόρων επί της κηροζίνης σε επίπεδο ΕΕ αλλά και διεθνώς·

27. επιδοκιμάζει την πρόταση περί δεσμευτικού στόχου για να αυξηθεί το επίπεδο των ανανεώσιμων πηγών ενέργειας κατά 20 % έως το 2020, αλλά θεωρεί ότι αυτός ο στόχος πρέπει να αυξηθεί στο 25 % του ενεργειακού μείγματος της ΕΕ·

28. σημειώνει την απουσία δεσμευτικών τομεακών στόχων στον τομέα των ανανεώσιμων πηγών ενέργειας· επισημαίνει ότι αυτοί θα επιφέρουν πραγματική μείωση των εκπομπών αερίων του θερμοκηπίου για να αντιμετωπισθεί η αλλαγή του κλίματος· προτρέπει την Επιτροπή να προτείνει στα κράτη μέλη πέραν του γενικού στόχου να υποβάλουν στόχους ανά τομέα για τις ανανεώσιμες πηγές ενέργειας, ιδίως για την παραγωγή ηλεκτρικού ρεύματος, για την θέρμανση και την ψύξη, λαμβάνοντας υπόψη τις διαφορετικές καταστάσεις τους όπως προτείνεται με την αξιολόγηση αντικτύπου του χάρτη πορείας για τις ανανεώσιμες πηγές ενέργειες (COM(2006)0848)·

29. επαναλαμβάνει ότι η θέρμανση και η ψύξη με ανανεώσιμες πηγές ενέργειας προσφέρουν τεράστιες προοπτικές αποτελεσματικής μείωσης του CO2 και της εξάρτησης από ορυκτά καύσιμα· εκφράζει τη λύπη του για το γεγονός ότι η Επιτροπή δεν υπέβαλε πρόταση οδηγίας για την υποστήριξη της θέρμανσης και της ψύξης με ανανεώσιμες πηγές ενέργειας όπως είχε υποσχεθεί στο Ευρωπαϊκό Κοινοβούλιο αλλά σημειώνει ότι η Επιτροπή σχεδιάζει ωστόσο νομοθετικά μέτρα στον τομέα·

30. εμμένει στις συστάσεις του για πρόταση σχετικά με τη θέρμανση και την ψύξη από ανανεώσιμες πηγές ενέργειας, οι οποίες περιέχονται στο ψήφισμα της 14ης Φεβρουαρίου 2006 [4]·

31. σημειώνει την πρόταση της Επιτροπής για δεσμευτικό ελάχιστο στόχο, σύμφωνα με τον οποίο τα βιοκαύσιμα πρέπει να αποτελούν το 10 % των καυσίμων των οχημάτων το 2020· είναι της άποψης ότι ο στόχος του 12,5 % θα ήταν τόσο ρεαλιστικός όσο και ευκταίος· υπογραμμίζει τη σπουδαιότητα της αειφόρου παραγωγής βιοκαυσίμων· καλεί την Επιτροπή να εισαγάγει σύστημα και πρότυπα πιστοποίησης (π.χ. τεχνική νομοθεσία) που θα επιτρέπει τη βιώσιμη παραγωγή βιοκαυσίμων με εφαρμογή στα βιοκαύσιμα που είτε παράγονται εντός της Ευρωπαϊκής Ένωσης είτε εισάγονται σε αυτήν·

32. σημειώνει ότι η Επιτροπή αναγνωρίζει μεσοπρόθεσμα τη σπουδαιότητα του ρόλου των ορυκτών καυσίμων και τη δυνατότητα ανάληψης περαιτέρω μελετών για να μειωθεί η ένταση άνθρακα σύμφωνα με τον στόχο των 2 °C για τη μείωση του CO2· θεωρεί ότι η ενέργεια πρέπει να περιλαμβάνει τον συνεχή εκσυγχρονισμό και τη βελτίωση της αποδοτικότητάς τους, την ανάπτυξη νέας γενιάς εγκαταστάσεων, την περαιτέρω ανάπτυξη αποδοτικής και οικονομικής μεθόδου δέσμευσης και αποθήκευσης του άνθρακα σε σχέση με τον γαιάνθρακα, το φυσικό αέριο και το πετρέλαιο, σύμφωνα με τις αποφάσεις που έλαβε η Ευρωπαϊκή Τεχνολογική Πλατφόρμα για μηδενικές εκπομπές από τους σταθμούς ηλεκτροπαραγωγής που λειτουργούν με ορυκτά καύσιμα και την άρση των εμποδίων που θέτει η νομοθεσία της ΕΕ· αναγνωρίζει το ρόλο των τεχνολογιών δέσμευσης και αποθήκευσης άνθρακα στη μείωση των εκπομπών αερίων του θερμοκηπίου·

33. υποστηρίζει την προτεινόμενη σύμπραξη στον τομέα της ενέργειας με την Αφρική· συνιστά ωστόσο θερμά να καταρτισθεί παρόμοια σύμπραξη με την Κίνα και την Ινδία έχοντας κατά νου την πολύ γρήγορη αύξηση των εκπομπών αερίων του θερμοκηπίου στις χώρες αυτές καθώς και την επείγουσα ανάγκη να τους δοθεί βοήθεια για την ανάπτυξη ικανοτήτων και για επενδύσεις σε τεχνολογίες χωρίς χρήση άνθρακα, χαμηλής περιεκτικότητας σε άνθρακα και τεχνολογίες αποδοτικής αξιοποίησης της ενέργειας (με ιδιαίτερη προσοχή στις ανανεώσιμες πηγές ενέργειας) επιμένοντας ταυτόχρονα να συνεργασθεί η ΕΕ με τις σχετικές περιοχές για να σταματήσουν την αποψίλωση των τροπικών δασών και να ενθαρρύνουν τη δενδροφύτευση και την αναδάσωση· προτείνει πέραν τούτων να επιταχυνθεί η συνεργασία στον τομέα της ενέργειας με τη Ρωσία, την Ουκρανία, τη Νότια Αφρική και τις χώρες της Κασπίας Θάλασσας·

34. θεωρεί ότι οι σημαντικές προσπάθειες για τη μείωση των εκπομπών μπορούν να συμβαδίζουν με την οικονομική ανάπτυξη και αποτελούν μάλιστα προϋπόθεση για αειφόρο οικονομική ανάπτυξη στις επόμενες δεκαετίες· επαναλαμβάνει ότι οι τεχνολογίες περιβάλλοντος μπορούν να δώσουν στην Ευρωπαϊκή Ένωση ανταγωνιστικό πλεονέκτημα και ταυτόχρονα να συμβάλουν στη μείωση των εκπομπών· σημειώνει επομένως ότι οι τεχνολογίες περιβάλλοντος βρίσκονται στο επίκεντρο μιας στρατηγικής για την αειφόρο ανάπτυξη που είναι συμβατή με τις δεσμεύσεις του Κυότο και τη στρατηγική της Λισσαβώνας·

35. υπογραμμίζει ότι η αδράνεια έχει οικονομικό, κοινωνικό κόστος και κόστος για την υγεία όπως έδειξε μεταξύ άλλων η έκθεση Stern για την οικονομία της αλλαγής του κλίματος· υπενθυμίζει ότι η αδράνεια θα προκαλέσει ζημία που αντιστοιχεί σε 5-20 % του παγκόσμιου ΑΕΠ κατ' έτος, ενώ το κόστος μιας ορθής πολιτικής στον τομέα του κλίματος και των επενδύσεων σε καθαρές τεχνολογίες υπολογίζεται μεταξύ 0,5 % και 1% του παγκόσμιου ετήσιου ΑΕΠ έως το 2050 χωρίς να λαμβάνονται υπόψη τα δευτερεύοντα οφέλη για το περιβάλλον και την υγεία· αναγνωρίζει ότι η ανάληψη δράσης με καθυστέρηση θα αυξήσει τον κίνδυνο δυσμενών περιβαλλοντικών συνεπειών και το κόστος της αντιμετώπισής τους·

36. αναγνωρίζει ότι η αλλαγή του κλίματος προκαλεί σοβαρά περιβαλλοντικά προβλήματα που απαιτούν άμεση δράση από πλευράς ΕΕ αλλά και διεθνή δράση· πιστεύει ότι το 2050 το μεγαλύτερο μέρος των ενεργειακών αναγκών της ΕΕ πρέπει να καλύπτεται από πηγές που δεν περιέχουν άνθρακα ή που παράγονται με τεχνολογίες χωρίς εκπομπές αερίων του θερμοκηπίου, με επικέντρωση στην εξοικονόμηση ενέργειας, την αποδοτικότητα και τις ανανεώσιμες πηγές ενέργειας και ότι χρειάζεται, επομένως, να καταρτισθεί χάρτης πορείας για την επίτευξη αυτού του στόχου· καλεί την Επιτροπή να θέσει μεγαλόπνοους αλλά ρεαλιστικούς στόχους για τεχνολογίες ενέργειας με εξαιρετικά χαμηλή εκπομπή CO2 ή καθόλου εκπομπή CO2 ή ουδέτερες ως προς το CO2 για να καλύπτεται το 60 % της ζήτησης ηλεκτρικού ρεύματος στην ΕΕ το 2020, προς στήριξη του κλίματος της Ευρώπης και του στόχου περί ασφάλειας του εφοδιασμού·

37. είναι της άποψης ότι πρέπει να δοθεί ώθηση στην έρευνα στον τομέα αυτό και να τεθούν σαφείς στόχοι περιβαλλοντικής επίδοσης για να ενθαρρυνθεί η ανάπτυξη και η χρήση καλύτερων και πιο φιλοπεριβαλλοντικών τεχνολογιών·

38. επαναλαμβάνει ότι η μείωση των παγκόσμιων εκπομπών δεν πρέπει να οδηγήσει σε άλλες απειλές όπως ο πολλαπλασιασμός των πυρηνικών ή η τρομοκρατία· πιστεύει επομένως ότι η πυρηνική ενέργεια πρέπει να παραμείνει εκτός Μηχανισμού Καθαρής Ανάπτυξης/Κοινής Εκτέλεσης ή άλλων μηχανισμών που αποσκοπούν στο να επιβραβεύσουν τις μειώσεις εκπομπών στις αναπτυσσόμενες χώρες·

39. ενθαρρύνει τη αυξημένη άμεση συμμετοχή στις προσπάθειες μετριασμού σε επίπεδο Ευρωπαίου πολίτη· ζητεί επομένως από την Επιτροπή να εντείνει τις δραστηριότητες ευαισθητοποίησης όσον αφορά το κατεπείγον της κατάστασης με σκοπό να ενημερωθούν οι ιδιώτες σχετικά με τον ρόλο τους στον έλεγχο της αλλαγής του κλίματος·

40. καλεί και πάλι την Ευρωπαϊκή Ένωση και τα κράτη μέλη της να θεσπίσουν μια φιλόδοξη πολιτική συμπράξεων στον τομέα της τεχνολογίας και μεταφορών καθαρών τεχνολογιών με τις αναπτυσσόμενες χώρες βοηθώντας τις να αναπτύξουν τις οικονομίες τους και να αυξήσουν την ευημερία τους με πιο βιώσιμο τρόπο·

41. καλεί την Επιτροπή να αποτιμήσει τις επιπτώσεις της αλλαγής του κλίματος στην αύξηση της θερμοκρασίας του εδάφους, τη μείωση των βροχών και στα υπόγεια ύδατα· θεωρεί ιδιαίτερα σημαντικό να διερευνηθούν οι αποτελέσματα της μείωσης των καλλιεργήσιμων επιφανειών ως πηγών βιομάζας και δεξαμενών άνθρακα· υπογραμμίζει τη σπουδαιότητα ορισμένων πρακτικών αγροτικής διαχείρισης·

42. ζητεί από όλες τις σχετικές επιτροπές και αντιπροσωπείες του να συνεργασθούν επί του θέματος της αλλαγής του κλίματος ούτως ώστε η βιομηχανική πολιτική του, η ενεργειακή πολιτική και οι μεταφορές, η γεωργία, η έρευνα και η ανάπτυξη καθώς και άλλες πρωτοβουλίες να συντονίζονται καλύτερα με τους στόχους που έχουν τεθεί στον τομέα της αλλαγής του κλίματος και ώστε το θέμα αυτό να θίγεται τακτικά σε επίπεδο διακοινοβουλευτικών αντιπροσωπειών καθώς και στο πλαίσιο του Διατλαντικού Νομοθετικού Διαλόγου·

43. καλεί τις τρεις Προεδρίες (Γερμανία, Πορτογαλία και Σλοβενία) να εξασφαλίσουν ότι θα αυξηθεί η κεκτημένη ταχύτητα που έχει αποκτηθεί στο θέμα της αλλαγής του κλίματος ανεβάζοντας ταυτόχρονα το επίπεδο των πολιτικών δεσμεύσεων και τον αριθμό των διεθνών εταίρων εντός της διεργασίας·

44. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις και στα κοινοβούλια των κρατών μελών και τη Γραμματεία της Σύμβασης πλαισίου των Ηνωμένων Εθνών για την αλλαγή του κλίματος (UNFCCC), με το αίτημα να κυκλοφορήσει σε όλα τα συμβαλλόμενα μέρη που δεν είναι μέλη της ΕΕ.

[1] ΕΕ C 280 Ε της 18.11.2006, σ. 120.

[2] Κείμενα που εγκρίθηκαν, P6_TA(2006)0460.

[3] ΕΕ L 1 της 4.1.2003, σ. 65.

[4] ΕΕ C 290 Ε της 29.11.2006, σ. 115.

--------------------------------------------------